Ego, Ida, mater, comitissa Nivernensis tam presentibus quam futuris notum fieri volo quod dominus Balderuinus Grossus, de Malliaco, partem decime de campis de Mundefois que participatur cum domino Guillelmo, nepote, et presbytero de Escolivis, tam in vino quam in segete, dedit monialibus de Crisenone, pro anima sororis sue Nazarie; et hoc quidem laudavit uxor ejus Ermengerdis, filiique ejus. Deinceps vero predictis monialibus decimam de Arsi, que cum eisdem participabatur, in vino, scilicet et in segete, pro redemptione anime filii sui Hugonis perpetuo concessit dono. Quod similiter uxor ejus predicta laudavit, cum filiis suis. Ut autem hoc ratum esset et inviolabile, predictarum monialium peticione, presentia scripta muniri feci. Et quoniam in lege scriptum est quod duorum hominum testimonium autenticum sit, testes idoneos qui istis interfuerunt donis ascribi petierunt: Benedictum, presbiterum de Malliaco; Johannem; Robertum de Baserna et Guidonem, nepotem ejus; Bernardum de Truci; Odonem de Sancta-Palaia; Galterium Barart; Nicholaum de Pointa; Gaufridum, fratrem ejus; Guillelmum nepotem; Milonem Halbergi; Iterium, prepositum; Reignaldum Boschere, Robertum de Avalona; Johannem foresterium. Actum est autem hoc, anno ab Incarnatione Domini Mº Cº LXXº IXº.